**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Οκτωβρίου 2019, ημέρα Τρίτη και ώρα 13.20΄, συνεδρίασε, στην Αίθουσα Γερουσίας του Μεγάρου της Βουλής, η Διαρκής Επιτροπή Μορφωτικών Υποθέσεων, υπό την Προεδρία του Αντιπροέδρου αυτής, κ. Ιωάννη Ανδριανού, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση της δια ανταλλαγής ρηματικών διακοινώσεων συμφωνίας περί παρατάσεως του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και βυζαντινού εκκλησιαστικού εθνολογικού υλικού μέχρι και τον 15ο αιώνα μ.Χ. της Ελληνικής Δημοκρατίας».

 Στη συνεδρίαση παρέστησαν η Υπουργός Πολιτισμού, κυρία Στυλιανή (Λίνα) Μενδώνη, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Βλάσης Κωνσταντίνος, Τσαβδαρίδης Λάζαρος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Καφαντάρη Χαρά, Βασιλικός Βασίλειος (Βασίλης), Βερναρδάκης Χριστόφορος, Νοτοπούλου Αικατερίνη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Ζαχαριάδης Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Αυλωνίτης Αλέξανδρος, Τζούφη Μερόπη, Μαμουλάκης Χαράλαμπος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Δελής Ιωάννης, Κομνηνάκα Μαρία, Μανωλάκου Διαμάντω και Σακοράφα Σοφία.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Κυρίες και κύριοι συνάδελφοι, ξεκινάμε τη συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση της δια ανταλλαγής ρηματικών διακοινώσεων συμφωνίας περί παρατάσεως του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και βυζαντινού εκκλησιαστικού εθνολογικού υλικού μέχρι και τον 15ο αιώνα μ.Χ. της Ελληνικής Δημοκρατίας».

Από ό,τι έχω ενημερωθεί, την Πέμπτη, θα συζητηθεί στην Ολομέλεια της Βουλής.

Οι Εισηγητές είναι ο κ. Αναστάσιος Μπαρτζώκας από την πλευρά της Νέας Δημοκρατίας, η κυρία Κυριακή Μάλαμα από το ΣΥΡΙΖΑ, ο κ. Δημήτριος Κωνσταντόπουλος από το Κίνημα Αλλαγής, ο κ. Ιωάννης Δελής από το Κ.Κ.Ε., ο κ. Κωνσταντίνος Μπούμπας από την Ελληνική Λύση και η κυρία Σοφία Σακοράφα από το «ΜέΡΑ25».

Οι Εισηγητές έχουν χρόνο ομιλίας 15 λεπτά, οι Ειδικοί Αγορητές έχουν 15 λεπτά, οι ομιλητές – Βουλευτές έχουν 7 λεπτά και η κυρία Υπουργός έχει 18 λεπτά.

**ΜΑΡΙΑ ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, θα ήθελα τον λόγο για να ένα διαδικαστικό θέμα.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Τον λόγο έχει η κυρία Ξενογιαννακοπούλου.

**ΜΑΡΙΑ ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Σας ευχαριστώ πολύ, κύριε Πρόεδρε.

Καταρχάς, θέλω να ευχηθώ σε εσάς και σε όλα τα μέλη της Επιτροπής μας καλές εργασίες, όπως και στην κυρία Υπουργό, καθώς είναι η πρώτη μας συνεδρίαση, μετά τις εκλογές.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ποιο είναι το διαδικαστικό θέμα;

**ΜΑΡΙΑ ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ**: Τώρα, έρχομαι στο διαδικαστικό.Είναι ένα πολύ σοβαρό θέμα πολιτικής και κοινοβουλευτικής λειτουργίας και αναφέρομαι στην κυρία Κεραμέως, στην Υπουργό Παιδείας, η οποία δεν έχει δεχθεί όλους αυτούς τους μήνες να έρθει για να μας ενημερώσει, παρά τις αλλεπάλληλες προσκλήσεις, που της έχουν γίνει. Έκανε εξαγγελίες όλο αυτόν τον καιρό για τα θέματα Παιδείας και το ζήτημα έχει γίνει, πλέον, ιδιαίτερα σοβαρό. Φαίνεται σαν περιφρόνηση του Κοινοβουλίου συνολικά, της Επιτροπής μας και φυσικά και της Αντιπολίτευσης, καθώς όπως γνωρίζετε...

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Δεν είναι περιφρόνηση.Θα μεταφέρουμε το αίτημα, να δούμε για ποιους λόγους δεν έχει έρθει. Προφανώς, θα έρθει η κυρία Υπουργός.

**ΜΑΡΙΑ ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, θα εξηγήσω, γιατί είναι περιφρόνηση. Γιατί, όπως γνωρίζω, η κυρία Κεραμέως επέλεξε να φέρει μια σειρά από πολύ σημαντικές διατάξεις σε άλλα νομοσχέδια. Δηλαδή, ήδη, συζητείται σήμερα το νομοσχέδιο του Υπουργείου Υγείας. Στο αναπτυξιακό νομοσχέδιο, υπάρχουν σημαντικές διατάξεις, που αφορούν τα κολέγια, την κατάργηση τμημάτων ελεύθερης πρόσβασης, την απελευθέρωση των διδάκτρων όσον αφορά τα μεταπτυχιακά. Θέματα, που θα έπρεπε η Επιτροπή μας να συζητήσει, θα έπρεπε οι φορείς να ακουστούν και να γίνει διαβούλευση.

Όπως γνωρίζετε, η Κοινοβουλευτική Ομάδα του ΣΥΡΙΖΑ έχει απευθύνει επιστολή και σε εσάς, ως προεδρείο, στον Πρόεδρο της Επιτροπής, όπως και στον κύριο Τασούλα, ως Πρόεδρο της Βουλής και η κυρία Υπουργός αρνήθηκε να έρθει.

Εγώ, λοιπόν, εδώ, θέλω, εκ μέρους της Κοινοβουλευτικής Ομάδας του ΣΥΡΙΖΑ, πρώτα απ’ όλα, όχι απλώς να κρίνω, αλλά να καταδικάσω αυτήν τη στάση της κυρίας Κεραμέως, που θεωρώ ότι είναι αντίθετη από κάθε έννοια καλής νομοθέτησης. Είναι ένα ζήτημα, που πρέπει να απασχολήσει και την κυβερνητική λειτουργία και σίγουρα τη Βουλή.

Πιστεύω, κύριε Πρόεδρε, ότι εσείς από την πλευρά σας, πρέπει να μεταφέρετε αυτή τη δυσαρέσκεια, θα πρέπει να εξασφαλιστεί και ο σεβασμός, απέναντι στην Επιτροπή μας και η παρουσία της Υπουργού και σε κάθε περίπτωση, εμείς επιφυλασσόμαστε για όλα τα μέσα, που μας δίνει ο Κανονισμός, προκειμένου να έρθει η κυρία Κεραμέως και να τοποθετηθεί επιτέλους στο Κοινοβούλιο. Σας ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Λοιπόν, η κυρία Κεραμέως, σέβεται το Κοινοβούλιο, σέβεται τις Επιτροπές. Θα έρθει να ενημερώσει την Επιτροπή. Εμείς θα μεταφέρουμε το αίτημα σας. Έχει ενημερωθεί, προφανώς, και από την επιστολή που στείλατε στον κ. Τασούλα και στον Πρόεδρο της Επιτροπής, τον κ. Στύλιο. Προφανώς, δεν μπόρεσε μέχρι τώρα, λόγω του φόρτου εργασίας. Βεβαίως, αυτό δεν είναι δικαιολογία. Πρέπει να έρθει στην Επιτροπή Μορφωτικών Υποθέσεων και πιστεύω, επειδή την γνωρίζω και έχουμε συνεργαστεί, ότι σίγουρα το θέλει και θα το κάνει. Θα έρθει να εξηγήσει την πολιτική και σέβεται προφανώς την Επιτροπή μας και το Κοινοβούλιο. Το έχει αποδείξει όλο αυτό το διάστημα, με την παρουσία της στις Κοινοβουλευτικές Επιτροπές, όπως και στην Ολομέλεια.

Θεωρώ, λοιπόν, ότι είναι άδικη η κριτική. Πιστεύω ότι μεταφέροντας αυτό το αίτημα, σίγουρα θα γίνει το συντομότερο δυνατό συνεδρίαση, για να ενημερωθεί η Επιτροπή για όλα τα θέματα, που αφορούν στο Υπουργείο Παιδείας.

Το λόγο έχει ο κ. Καλλιάνος.

**ΙΩΑΝΝΗΣ ΚΑΛΛΙΑΝΟΣ:** Ευχαριστώ, κύριε Πρόεδρε. Σε ό,τι αφορά αυτό που είπε η κυρία Ξενογιαννακοπούλου, η συνάδελφος από το ΣΥΡΙΖΑ, στο συγκεκριμένο νομοσχέδιο, στο αναπτυξιακό, υπάρχουν κάποια άρθρα, που αφορούν στο Υπουργείο Παιδείας, είναι κάποιες συγκεκριμένες παραλείψεις δικές σας, όπου χρειάζεται γρήγορα να δοθεί λύση στο θέμα αυτό. Όπως για παράδειγμα, το θέμα των αποφοίτων, οι οποίοι δεν γνωρίζουν από τώρα, στο τέλος της μαθητικής σεζόν, του ακαδημαϊκού έτους, του σχολικού έτους, ποια ακριβώς θα είναι η ύλη τους. Άρα, προφανώς και χρειάζεται να επιλυθεί το θέμα, γρήγορα. Θα ήταν σωστότερο να έρθει ένα αυτούσιο νομοσχέδιο για την παιδεία, για να τα συζητήσουμε όλα αυτά, αλλά κάποια τρέχοντα θέματα, για τα οποία εσείς δεν κάνατε τίποτα, προφανώς, χρειάζεται να δοθεί λύση, αυτή τη στιγμή.

Γι΄ αυτό, λοιπόν, απαντώ στο ερώτημά σας, για ποιο λόγο μέσα στο αναπτυξιακό νομοσχέδιο υπάρχουν κάποια συγκεκριμένα άρθρα, τα οποία αφορούν στο Υπουργείο Παιδείας. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής**): Μην ξεφύγουμε, όμως. Το θέμα μας, η ημερησία διάταξη, είναι συγκεκριμένο.

Ορίστε, κυρία Ξενογιαννακοπούλου.

**ΜΑΡΙΑ ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Επειδή αναφέρθηκε ο κύριος συνάδελφος, ο κ. Καλλιάνος, στην τοποθέτησή μου, θα ήθελα να πω ότι κατ’ αρχάς εσείς μπήκατε στην ουσία, που εκφράζετε την άποψή σας.

Εγώ μιλάω επί της διαδικασίας και αυτό αφορά και εσάς. Το πώς λειτουργεί η Επιτροπή μας δεν είναι θέμα μόνο της Αντιπολίτευσης. Αφορά και την Πλειοψηφία. Γιατί και εμείς έχουμε διατελέσει Υπουργοί σε κυβερνήσεις, αλλά πάντα ερχόμασταν και ενημερώναμε.

Το κατεπείγον δεν είναι δικαιολογία. Αν θεωρεί η Κυβέρνηση ότι είναι κατεπείγον, ας ανταποκρινόταν η κυρία Κεραμέως, να ζητούσε σύγκληση της Επιτροπής, για να συζητήσουμε το κατεπείγον ή η Επιτροπή μας να είχε συμμετάσχει μαζί με τις Επιτροπές, που εξετάζουν το αναπτυξιακό. Δεν είναι δικαιολογία το κατεπείγον, κύριε συνάδελφε. Με αυτήν την έννοια, αναιρούμε την κοινοβουλευτική διαδικασία.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Να περάσουμε στην ημερησία διάταξη, παρακαλώ.

**ΜΑΡΙΑ ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Πιστεύω, λοιπόν, ότι είναι επιτακτικό το αίτημα η κυρία Κεραμέως να καταλάβει ότι έχει και κοινοβουλευτικές υποχρεώσεις.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το γνωρίζει η κυρία Κεραμέως και θα το κάνει, κυρία συνάδελφε.

Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, ως Αναπληρώτρια Τομεάρχης Παιδείας, είχαμε υποβάλει ακριβώς αυτό που είπε η κυρία συνάδελφος στον Πρόεδρο της Επιτροπής, τον κ. Στύλιο, για κοινή συνεδρίαση των Επιτροπών με την Επιτροπή Μορφωτικών, που θα μπορούσε με άνεση για όλους μας και με βάση τα κοινοβουλευτικά ήθη, να γίνει επί της ουσίας συζήτηση για όλα αυτά τα θέματα, που βλέπουν το φως της δημοσιότητας και όλη την επικαιρότητα.

Αυτή τη στιγμή, όποιος θέλει να τοποθετηθεί, πάνω σε αυτά τα θέματα, πρέπει να έχει τη δυνατότητα να μιλήσει, όχι μόνον για 5 ή 6 λεπτά. Πρωτοσέλιδα στις εφημερίδες συζητούνται στις τηλεοράσεις. Νομίζω ότι αυτό απάδει του κοινοβουλευτικού ήθους και πρέπει να δούμε άλλο τρόπο λειτουργίας. Είχαμε μιλήσει και με τον Πρόεδρο της Επιτροπής, τον κ. Στύλιο, ο οποίος είχε κατανοήσει ότι θα μπορούσαμε και οι 3 επιτροπές, που έχουν αυτά τα σοβαρά θέματα, να συνεδριάσουν μαζί, να ακούσουμε με άνεση τους φορείς και να ανταλλάξουμε τις απόψεις μας.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Θα προχωρήσουμε στο θέμα της ημερήσιας διάταξης. Το λόγο έχει η κυρία Μενδώνη.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Κύριε Πρόεδρε, κύριοι Βουλευτές, θεωρώ «αγαθή τύχη» το ότι η Επιτροπή Μορφωτικών Υποθέσεων ξεκινάει με την Κύρωση της συγκεκριμένης Συμφωνίας της Ελληνικής Κυβέρνησης με την Κυβέρνηση των Ηνωμένων Πολιτειών, για ένα θέμα, το οποίο θεωρώ ότι μας απασχολεί ή τουλάχιστον θα πρέπει να μας απασχολεί όλους και αυτό είναι στην πραγματικότητα η παράνομη διακίνηση των πολιτιστικών αγαθών.

Είναι γνωστό σε όλους ότι το σύνολο της ελληνικής επικράτειας αποτελεί ένα αρχαιολογικό παλίμψηστο. Μνημεία, αρχαιολογικοί χώροι, ιστορικοί τόποι εντοπίζονται παντού, σε μια απίστευτη διασπορά, που, πολλές φορές, εκπλήσσει και τους πλέον ειδικούς. Η παρουσία όλων των στοιχείων, που συνθέτουν την πολιτιστική κληρονομιά της χώρας, είναι δυναμική και αυξάνεται συνεχώς, καθώς σχεδόν καθημερινά, εντοπίζονται νέα και άγνωστα αρχαιολογικά κατάλοιπα.

Χρησιμοποιώ τους όρους «πολιτιστική κληρονομιά» και «αρχαιότητες», έτσι όπως ορίζονται στο νόμο 3028/2002, για την προστασία των αρχαιοτήτων και της πολιτιστικής κληρονομιάς εν γένει. Η έννοια της πολιτιστικής κληρονομιάς έχει διευρυνθεί όσο γίνεται περισσότερο και η πολιτιστική κληρονομιά αντιμετωπίζεται, με μια οικουμενική αντίληψη, ενώ το θεσμικό ενδιαφέρον μεταβαίνει από την ιστορία της τέχνης στην καθ΄ όλου ιστορία, στη συνολική ιστορία, δηλαδή. Το σύνολο των πολιτιστικών αγαθών καλύπτει χρονικά τη μεγάλη διαχρονία, τη μεγάλη ιστορική διάρκεια από την απώτατη προϊστορία, ως το εκάστοτε παρόν. Το σύνολο των πολιτιστικών αγαθών περιλαμβάνει υλικά και άυλα αγαθά, κινητά και ακίνητα, αρχαιολογικούς χώρους και ιστορικούς τόπους. Ως αρχαιότητες, νοούνται τα πολιτιστικά αγαθά από την απώτατη προϊστορία, ως το 1830.

Η μέριμνα για την προστασία των αρχαιοτήτων εκδηλώθηκε, πριν τη σύσταση του νεοελληνικού κράτους, στη διάρκεια ακόμα του αγώνα για την ανεξαρτησία. Η μέριμνα αυτή αποτυπώθηκε σε μια συστηματική νομική μορφή, αμέσως μετά το 1830, καθώς για το νεοσύστατο ελληνικό κράτος η πολιτιστική κληρονομιά απετέλεσε κρίσιμο στοιχείο της εθνικής του ταυτότητας και της υπόστασης του. Καθορίζει, δηλαδή, τη σχέση μας με το παρόν και την πορεία μας προς το μέλλον.

Η αποτελεσματική προστασία της πολιτιστικής κληρονομιάς της χώρας προϋποθέτει ολοκληρωμένη αντιμετώπιση από το κανονιστικό υπόβαθρο, δηλαδή, τη θέσπιση κατάλληλων κανόνων δικαίου, σε εθνικό και υπερεθνικό επίπεδο, ως την πρακτική εφαρμογή. Δηλαδή, την προληπτική προστασία, την αποτελεσματική καταστολή και τη διεθνή συνεργασία. Η συνταγματική δικαιοταξία διασφαλίζει αυξημένο επίπεδο προστασίας του πολιτιστικού περιβάλλοντος, καθώς ανάγει την προστασία σε υποχρέωση του κράτους, σε δικαίωμα του καθενός, ενώ το αναγορεύει σε μείζον αγαθό, με βάση την αρχή της αειφορίας. Η διατύπωση αυτή προσδίδει νέα δυναμική στα θέματα της προστασίας, στο πλαίσιο της αρχής της αειφορίας, ενώ επιπλέον προβάλλει έναν πολύ ενδιαφέροντα συνδυασμό, αυτόν της αειφόρου ανάπτυξης και της προστασίας του πολιτιστικού περιβάλλοντος.

Ο συνταγματικός νομοθέτης απευθύνεται, κατά τρόπο δεσμευτικό και στις τρεις εξουσίες. Αυτό σημαίνει ότι ο κοινός νομοθέτης οφείλει να θεσπίσει όλα τα αναγκαία μέτρα για την προστασία του πολιτιστικού περιβάλλοντος και η διοίκηση και η εκτελεστική εξουσία, με τη σειρά της, να λάβει τα κατάλληλα προστατευτικά μέτρα.

Η προστασία της πολιτιστικής κληρονομιάς είναι από τη φύση της πολυδιάστατη. Συνίσταται, κυρίως, στον εντοπισμό, την έρευνα, την καταγραφή, την τεκμηρίωση και τη μελέτη των στοιχείων της, στη διατήρηση και στην αποτροπή της καταστροφής, της αλλοίωσης και γενικά κάθε άμεσης ή έμμεσης βλάβης της, στην αποτροπή της παράνομης ανασκαφής, της κλοπής και της παράνομης εξαγωγής. Στη συντήρηση και στην κατά περίπτωση αναγκαία αποκατάστασή της. Στη διευκόλυνση της πρόσβασης και της επικοινωνίας του μεγάλου κοινού με αυτήν. Στην ανάδειξη και την ένταξή της στη σύγχρονη κοινωνική ζωή, στην παιδεία, την αισθητική αγωγή και την ευαισθητοποίηση των πολιτών για την πολιτιστική κληρονομιά. Αυτά περιγράφονται, ως βασικές έννοιες της προστασίας, στο νόμο περί αρχαιοτήτων του 2002.

Πέρα, όμως, από τους βασικούς άξονες της προστασίας της πολιτιστικής κληρονομιάς, όπως αποτυπώνονται κανονιστικά στον λεγόμενο «αρχαιολογικό νόμο», το θεσμικό πλαίσιο συμπληρώθηκε και με το νόμο 3658/2008 «Μέτρα για την προστασία των πολιτιστικών αγαθών και άλλες διατάξεις», ο οποίος συστήνει στο Υπουργείο Πολιτισμού ειδική Διεύθυνση, με σκοπό την προστασία των πολιτιστικών αγαθών και την καταπολέμηση της αρχαιοκαπηλίας. Αυτή η Διεύθυνση είναι η ονομαζόμενη «Διεύθυνση Τεκμηρίωσης και Προστασίας Πολιτιστικών Αγαθών».

Η διεθνοποίηση των κυκλωμάτων αρχαιοκαπηλίας και παράνομης διακίνησης πολιτιστικών αγαθών καθιστά αναγκαία την οργάνωση της προστασίας του πολιτιστικού περιβάλλοντος, σε διεθνές επίπεδο.

Προεξάρχουσα θέση, μεταξύ των σχετικών διεθνών συμβάσεων, κατέχει η Σύμβαση της ΟΥΝΕΣΚΟ του 1970 για τα ληπτέα μέτρα και την απαγόρευση και παρεμπόδιση της παράνομης εισαγωγής, εξαγωγής και μεταβίβασης της κυριότητας πολιτιστικών αγαθών, την οποία η Ελλάδα κύρωσε, το 1980, με το νόμο 1103.

Σύμφωνα με το άρθρο 9 της ανωτέρω Διεθνούς Συμβάσεως, κάθε κράτος - μέλος του οποίου η πολιτιστική κληρονομιά βρίσκεται σε κίνδυνο, εξαιτίας αρχαιολογικών ή εθνολογικών διαρπαγών, μπορεί να κάνει έκκληση προς άλλα κράτη-μέλη, προς λήψη προστατευτικών μέτρων.

Στο πλαίσιο αυτό και επειδή στις Ηνωμένες Πολιτείες Αμερικής το εμπόριο αρχαιοτήτων και γενικά πολιτιστικών αγαθών είναι ιδιαίτερα ανεπτυγμένο και με τεράστιο οικονομικό περιεχόμενο, το Υπουργείο Πολιτισμού ξεκίνησε από το 2002 - ως Γενική Γραμματέας, συνέστησα τότε την πρώτη ομάδα - την προετοιμασία υποβολής του οικείου αιτήματος προς τις αρμόδιες αρχές των Ηνωμένων Πολιτειών. Σημειωτέον, ότι ο μέσος όρος της προστασίας και αποδοχής από τις Ηνωμένες Πολιτείες αντίστοιχων αιτημάτων από άλλες χώρες, είναι περίπου 8 χρόνια.

Η Ελληνική Κυβέρνηση επιδίωξε και υπέγραψαν στις 17/7/2011 ο τότε Υπουργός Εξωτερικών, κ. Λαμπρινίδης και η Υπουργός Εξωτερικών των Ηνωμένων Πολιτειών, κυρία Κλίντον, στο Μουσείο Ακροπόλεως, το Μνημόνιο Συνεργασίας, σχετικά με την επιβολή εισαγωγικών περιορισμών, σε κατηγορίες αρχαιολογικού υλικού, που χρονολογείται από την Ανώτερη Παλαιολιθική Εποχή, μέχρι και τον 15ο αιώνα μ.Χ. και βυζαντινού, εκκλησιαστικού, εθνολογικού υλικού, μέχρι και τον 15ο αιώνα μ.Χ. της Ελληνικής Δημοκρατίας.

Το εν θέματι Μνημόνιο κυρώθηκε, το 2011, με το νόμο 4026 και τέθηκε σε ισχύ αμέσως, στις 21/11/2011 και είχε διάρκεια ισχύος 5 έτη. Αυτό προβλέπεται γενικά από το θεσμικό πλαίσιο των Ηνωμένων Πολιτειών, για αντίστοιχες πρωτοβουλίες.

Ο βασικός στόχος του Μνημονίου είναι η προστασία των πολιτιστικών αγαθών, τα οποία είναι προϊόντα λαθρανασκαφής και παράνομης εξαγωγής από την Ελλάδα, με προορισμό τις Ηνωμένες Πολιτείες.

Η εν λόγω προστασία επιτυγχάνεται με την επιβολή περιορισμών στην εισαγωγή πολιτιστικών αγαθών ελληνικής προέλευσης στις Ηνωμένες Πολιτείες, από τις αμερικανικές τελωνειακές αρχές. Επιδιώκεται, έτσι, να αποτραπεί η λεηλασία άγνωστων αρχαιολογικών χώρων, στην Ελλάδα και κατά συνέπεια, η παράνομη διακίνηση και εμπορία ελληνικών αρχαιοτήτων στο αμερικανικό έδαφος.

Στη θεμελιώδη διάταξη του άρθρου 1 της Συμφωνίας, προβλέπεται ότι η Κυβέρνηση των Ηνωμένων Πολιτειών, σύμφωνα με την εσωτερική της νομοθεσία, θα περιορίσει την εισαγωγή στις Ηνωμένες Πολιτείες του αρχαιολογικού και εκκλησιαστικού και εθνολογικού υλικού, που περιλαμβάνεται σε κατάλογο με κατηγορίες των προς προστασία πολιτιστικών αγαθών, ο οποίος θα διανεμηθεί από την Κυβέρνηση των Ηνωμένων Πολιτειών, στις τελωνειακές της αρχές.

Ο κατάλογος είναι μερικές χιλιάδες σελίδες. Επίσης, προβλέπεται ότι η Κυβέρνηση των Η.Π.Α. θα επιστρέφει στην Κυβέρνηση της Ελληνικής Δημοκρατίας οποιοδήποτε πολιτιστικό αγαθό από αυτά, που περιλαμβάνονται, στον κατάλογο, το οποίο έχει κατασχεθεί από τις αρμόδιες αρχές της. Σε εκτέλεση αυτού του Μνημονίου, ήδη από την 1/12/2011, αμέσως, δηλαδή, μετά την Κύρωση, τα Αμερικανικά Υπουργεία Εθνικής Ασφάλειας και Οικονομικών προσέθεσαν στον Ομοσπονδιακό Κατάλογο τα απαγορευμένα προς εισαγωγή ελληνικά πολιτιστικά αγαθά από το 20.000 π.Χ. μέχρι και τον 15ο αιώνα μ.Χ. που περιλήφθηκαν στο πλαίσιο της διακρατικής συμφωνίας.

Στο εξής, οι υπηρεσίες ασφαλείας των Η.Π.Α. υποχρεώνονται να απαγορεύουν την είσοδο των εγγεγραμμένων στον ως άνω Ομοσπονδιακό κατάλογο πολιτιστικών αγαθών και να ενημερώνουν τη χώρα προέλευσης τους, εν προκειμένω, την Ελλάδα. Η εφαρμογή της παραπάνω διάταξης του Μνημονίου έχει ήδη συμβάλει στην ανάκτηση παρανόμως διακινηθέντων πολιτιστικών αγαθών. Από την έναρξη ισχύος του Μνημονίου έχουν ήδη επαναπατριστεί 5 αργυρά νομίσματα, που κατασχέθηκαν από τις αμερικανικές αρχές, στη Νέα Υόρκη, το 2014, τμήμα μαρμάρινης σαρκοφάγου, που κατασχέθηκε, επίσης από τις αμερικανικές αρχές, το 2017, 10 αργυρά νομίσματα, που κατασχέθηκαν και επαναπατρίσθηκαν, τον Ιούνιο του 2019, από το Σαν Φραντσίσκο. Παράλληλα, η Ελλάδα έχει προβεί σε διεκδικήσεις, μέσω των διωκτικών αρχών, εντός του 2019. Ενός χρυσού περίαπτου (κοσμήματος), που προέρχεται από το Μουσείο της Κομοτηνής και εντοπίστηκε σε Δημοπρασία στις Η.Π.Α.. Κάποια στιγμή, διεπράχθη κλοπή στο Μουσείο και το περίαπτο διακινήθηκε προς τις Η.Π.Α.. Ενός χρυσού νομίσματος, που είναι αποδεδειγμένα προϊόν παράνομης διακίνησης, καθώς συνδέεται, με γνωστή υπόθεση εξάρθρωσης κυκλώματος αρχαιοκαπηλίας και διακινήθηκε από γνωστό οίκο Δημοπρασιών στις Η.Π.Α.. Και στις δύο περιπτώσεις, έχουν γίνει οι απαραίτητες ενέργειες προς τις αμερικανικές αρχές, οι οποίες έχουν επιληφθεί, ώστε να μη δημοπρατηθούν τα συγκεκριμένα αντικείμενα και εκκρεμούν τα αιτήματα δικαστικής συνδρομής, που θα πρέπει να υποβάλουν οι ελληνικές δικαστικές αρχές, δηλαδή, η Εισαγγελία της Κομοτηνής και η Εισαγγελία Πατρών. Το Υπουργείο Πολιτισμού γίνεται μονίμως φορτικό σε αυτές τις υπηρεσίες, ώστε να προχωρούν γρήγορα τα ανάλογα αιτήματα.

Περαιτέρω, σημειώνεται ότι οι αρμόδιες αμερικανικές αρχές υποβάλλουν τακτικά αιτήματα ελέγχου υλικού στη Διεύθυνση Τεκμηρίωσης και Προστασίας πολιτιστικών Αγαθών του Υπουργείου Πολιτισμού, για έλεγχο, ως προς την προέλευση και την πιθανή παράνομη διακίνηση πολιτιστικών αγαθών, γεγονός που αποδεικνύει την ανταπόκρισή τους, στη βασική πρόβλεψη της διεθνούς συμφωνίας. Αυτό είναι πάρα πολύ σημαντικό να ζητούν οι αμερικανικές αρχές στοιχεία τεκμηρίωσης από το ελληνικό Υπουργείο Πολιτισμού, διότι στη λογική αυτή, κινείται η πρόληψη και η πρόληψη είναι ό,τι καλύτερο αφορά την εν γένει διαχείριση των πολιτιστικών αγαθών.

Πέρα από τις πιο πάνω διατάξεις, το Μνημόνιο προβλέπει δέσμη μέτρων, που συντείνουν στην προστασία της ελληνικής πολιτιστικής κληρονομιάς, σε αρμονία με την τελεολογία των σχετικών συνταγματικών και εσωτερικών διατάξεων, που, προηγουμένως, αναφέρθηκαν. Ειδικότερα, προβλέπεται για την Ελλάδα: Να επιδιώξουμε την ενίσχυση του ελέγχου και της προστασίας χώρων πολιτιστικής κληρονομίας, συμπεριλαμβανομένης της βελτίωσης των ρυθμίσεων για τη χρήση ανιχνευτών μετάλλων. Αυτό ήταν μια πληγή δεκαετιών. Να συνεχίσουμε να επιδιώκουμε την καταγραφή των συλλογών και την καταγραφή των εκκλησιών και των συλλογών τους, για την ενίσχυση και προώθηση της καταγραφής αρχαιολογικών χώρων, η Ελλάδα οφείλει να ενθαρρύνει πρόσθετες αρχαιολογικές επιφανειακές έρευνες, από ελληνικές αρχαιολογικές ομάδες και να εξετάσει τρόπους αύξησης αδειών για παρόμοιες έρευνες, σε συνεργασία με τις ξένες αρχαιολογικές αποστολές και τα εκπαιδευτικά ιδρύματα. Αυτό γίνεται συστηματικά, από το 2011.

Να προσπαθήσουμε να ενισχύσουμε τη συνεργασία, με χώρες της περιοχής της Μεσογείου, για την προστασία της πολιτιστικής κληρονομιάς και να επιδιώκουμε αυξημένη συνεργασία με τις χώρες, που εισάγουν έργα τέχνης, ώστε να περιοριστούν οι παράνομες εισαγωγές ελληνικών αρχαιοτήτων, στοχεύοντας στην αποτροπή περαιτέρω λεηλασιών και στον τομέα αυτόν, το ελληνικό Υπουργείο Πολιτισμού έχει καταγράψει πάρα πολύ θετικά και σημαντικά αποτελέσματα.

Στο πλαίσιο της ανταλλαγής αρχαιολογικού υλικού για πολιτιστικούς, εκθεσιακούς και εκπαιδευτικούς σκοπούς, που προβλέπεται στην εσωτερική μας νομοθεσία, πρέπει να εξετάσουμε τη δυνατότητα αποδοχής αιτημάτων μακροχρονίων δανεισμών, δηλαδή, πέραν της πενταετίας, με δυνατότητα παράτασης και μείωσης των τελών φωτογράφησης από την ακαδημαϊκή κοινότητα και τους επιμελητές των μουσείων. Σε αυτό και τώρα, από τον Ιούλιο και μετά, γίνεται μια συστηματική προσπάθεια, για να ανταποκριθούμε, με τον καλύτερο δυνατό τρόπο. Οι ανωτέρω κανόνες δεν είναι αμέσου εφαρμογής, όπως αντιλαμβάνεστε, αλλά προαπαιτούν τη θέσπιση εσωτερικών νομοθετικών ή κανονιστικών μέτρων, ενώ, σε κάθε περίπτωση, υπόκεινται και συναρτώνται με τις δημοσιονομικές δυνατότητες της χώρας. Παρόλα αυτά, μέσα στο πλαίσιο του προϋπολογισμού του Υπουργείου, οι προσπάθειες, που γίνονται, είναι ιδιαίτερα σημαντικές.

Παράλληλα, η Κυβέρνηση των Η.Π.Α., μέσω της ανάπτυξης ιστοσελίδας, παρέχει συνδέσεις με ιστοσελίδες ελληνικών μουσείων για ανταλλαγή πληροφοριών και καταβάλλει προσπάθειες για την παροχή τεχνογνωσίας, στους τομείς διαχείρισης πολιτιστικών πόρων και της ασφάλειας των χώρων. Η σύσφιγξη των πολιτιστικών σχέσεων των δύο χωρών αποτελεί χαρακτηριστικό δείγμα πολιτιστικής διπλωματίας, η οποία αποτελεί, όπως γνωρίζετε καλύτερα από εμένα, βασική συνιστώσα στην επικοινωνία των λαών, ενθαρρύνει τον πολιτισμικό διάλογο και παράγει σημαντική προστιθέμενη αξία για τη διάδοση του ελληνικού πολιτισμού και την ανάπτυξη της ήπιας ισχύος, που, ως γνωστόν, διαδραματίζει διαρκώς εντεινόμενο ρόλο στο διεθνές γίγνεσθαι.

Παράλληλα, το Μνημόνιο αποτέλεσε έναυσμα θετικών πρωτοβουλιών για την πολύπλευρη προστασία της πολιτιστικής κληρονομιάς. Είναι χαρακτηριστικό ότι η Ελλάδα, όπως αναφέρεται και στις περιοδικές εκθέσεις για την αξιολόγηση του Μνημονίου, προχώρησε στην αυστηροποίηση της νομοθεσίας, που διέπει τους ανιχνευτές μετάλλων, στην καταγραφή και ψηφιοποίηση των ακατάγραφων, αλλά και καταγεγραμμένων κινητών μνημείων και χώρων. Οι καταγεγραμμένοι και γνωστοί αρχαιολογικοί χώροι, σήμερα, ξεπερνούν τις 21.000.

Σημαντικό ρόλο προς την κατεύθυνση αυτή έχει ο σχεδιασμός και η υλοποίηση, ο οποίος, συστηματικά, έγινε στο Υπουργείο Πολιτισμού, από το 2010 και εξής, δύο μεγάλης εμβέλειας και εθνικής σημασίας έργων ψηφιοποίησης, που χρηματοδοτούνται, από ευρωπαϊκούς πόρους, το Αρχαιολογικό Κτηματολόγιο, απόλυτα συμβατό με το Εθνικό Κτηματολόγιο και το έργο εμπλουτισμού των ψηφιακών συλλογών των κινητών μνημείων του Υπουργείου Πολιτισμού και Αθλητισμού και ανάπτυξης πληροφοριακού συστήματος στο Εθνικό Αρχείο Μνημείων, στη διαρκή μέριμνα για την ασφάλεια των χώρων και των μουσείων, στη διοργάνωση εκθέσεων και στη συμμετοχή σε εκθέσεις αρχαιολογικού υλικού στις Η.Π.Α., στην προώθηση της έρευνας και της δημοσίευσης αρχαιολογικών ευρημάτων και στην ενδυνάμωση της εφαρμογής του Μνημονίου, με τη σύναψη διμερών ή τριμερών μνημονίων συνεργασίας για την πρόληψη της παράνομης διακίνησης με τα κράτη της Μεσογείου.

Μετά από την, ομολογουμένως, επιτυχή εκτέλεση του Μνημονίου, το Υπουργείο Πολιτισμού και οι αρμόδιες υπηρεσίες του Υπουργείου Εξωτερικών προέβησαν, εντός του 2016, στις απαραίτητες ενέργειες, προκειμένου να αξιολογηθεί η εφαρμογή του Μνημονίου και να κατατεθεί το αίτημα της χώρας μας για τη χρονική επέκτασή του, για τα επόμενα 5 χρόνια. Υποβλήθηκε, το Φεβρουάριο του 2006, ρηματική διακοίνωση προς την Πρεσβεία των Η.Π.Α.. Μετά την ενημέρωση και τη θετική αξιολόγηση του αιτήματος ανανέωσης του Μνημονίου, ακολούθησε η ανταλλαγή ρηματικών διακοινώσεων, μεταξύ της Πρεσβείας των Η.Π.Α., στην Αθήνα και του Υπουργείου Εξωτερικών, με την οποία παρατάθηκε η ισχύς του Μνημονίου Συνεργασίας, από 21/11/2016, ώστε να μην υπάρξει ούτε μια μέρα κενό στην εφαρμογή του, μέχρι την κύρωσή του, από τη Βουλή των Ελλήνων.

Το προκείμενο σχέδιο, δηλαδή, η Κύρωση της Συμφωνίας αυτής, το οποίο εισάγεται προς ψήφιση στη Βουλή και σήμερα συζητάμε εδώ, ολοκληρώνει την προβλεπόμενη διαδικασία, κατά τους όρους του άρθρου 27, παράγραφος 1, του Συντάγματος. Προφανές είναι ότι η Κύρωση της ανωτέρω διεθνούς Συμφωνίας έχει αποκτήσει πλέον επείγοντα χαρακτήρα, λόγω της μεγάλης καθυστέρησης από την ανταλλαγή των ρηματικών διακοινώσεων, το 2016, μέχρι την εισαγωγή για ψήφισή για και κύρωση στη Βουλή.

Δεν μπορώ, βεβαίως, να μη διαπιστώσω, με θλίψη και πικρία, ότι η μέχρι σήμερα αβελτηρία καταδεικνύει, εναργώς, πόσο χαμηλά στις προτεραιότητες της προηγούμενης Κυβέρνησης βρισκόταν η προστασία της πολιτιστικής κληρονομιάς, παρά τις κατά καιρούς λεκτικές διαβεβαιώσεις των αρμοδίων. Εν τοις πράγμασι, οι αποδείξεις. Ευτυχώς, πάντως, χάρη στην πρόνοια των αρμοδίων υπηρεσιών των Υπουργείων Πολιτισμού και Εξωτερικών, με βάση τις ρηματικές διακοινώσεις, οι αρμόδιες αρχές των Η.Π.Α. συνεχίζουν την εφαρμογή του, καθώς είναι κρίσιμο να μη μεσολαβήσει χρονικό κενό, μεταξύ της λήξης της προηγούμενης περιόδου και της ανανέωσης.

Εν κατακλείδι, πέραν της Κύρωσης της διεθνούς Συμφωνίας, που θεωρώ αυτονόητο καθήκον του Κοινοβουλίου, στο πλαίσιο του σεβασμού και της υλοποίησης των διεθνών υποχρεώσεων της χώρας, είναι νομίζω μια ευκαιρία να σφυρηλατήσουμε, μέσα από την παρούσα κοινοβουλευτική διαδικασία, που συμπυκνώνει το δημοκρατικό ιδεώδες και την αντιπροσωπευτική Αρχή, μια αρραγή εθνική στάση για τη διαφύλαξη της πολιτιστικής κληρονομιάς από παράνομες ενέργειες, από τα διεθνή αρχαιοκαπηλικά κυκλώματα, που δυστυχώς παραμένουν κραταιά.

Η ιστορία, η παιδεία, η πολιτιστική κληρονομιά και η διαφύλαξη, η προάσπισή τους και η ανάδειξή τους, ως συλλογική έκφραση, θα έπρεπε - κατά τη γνώμη μου - να αποτελούν ένα προνομιακό πεδίο εθνικής στρατηγικής και συνεννόησης. Ίσως, δεν είναι πάντα εύκολο. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Και εμείς ευχαριστούμε, κυρία Υπουργέ.

Τώρα θα περάσουμε στους Εισηγητές και στους Ειδικούς Αγορητές.

Παρακαλώ, έχει ζητήσει το λόγο, με τη δική σας άδεια, η κυρία Σακοράφα, η Ειδική Αγορήτρια του ΜέΡΑ25, επειδή προεδρεύει σε μία Επιτροπή.

Με τη σύμφωνη γνώμη σας, ο λόγος στην κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ, κύριε Πρόεδρε.

Μισό λεπτό θα χρειαστώ, όχι περισσότερο. Ακριβώς επειδή πρόκειται για την Κύρωση μιας συμφωνίας, η οποία είναι πάρα πολύ σημαντική και καθυστέρησε ήδη να έρθει στο ελληνικό Κοινοβούλιο και αφορά τις αρχαιότητές μας, το ΜέΡΑ25 είναι θετικό. Και θα ήθελα αυτό να καταγραφεί. Σας ευχαριστώ πάρα πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε την κυρία Σακοράφα.

Το λόγο έχει ο Εισηγητής της Πλειοψηφίας, ο κ. Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας):** Ευχαριστώ. Αξιότιμε κύριε Πρόεδρε της Επιτροπής, αξιότιμη κυρία Υπουργέ, κυρίες και κύριοι Βουλευτές, το αντικείμενο της σημερινής συζήτησης της Επιτροπής αναφέρεται στην Κύρωση μιας διεθνούς σύμβασης.

Συγκεκριμένα, πρόκειται για την παράταση ισχύος της διμερούς σύμβασης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής, η οποία αφορά, στην ουσία, συμφωνημένη συνεργασία μεταξύ των δύο χωρών και η οποία λαμβάνει τη μορφή μνημονίου, σχετικά με την επιβολή εισαγωγικών περιορισμών σε κατηγορίες αρχαιολογικού και βυζαντινού εκκλησιαστικού εθνολογικού υλικού, μέχρι και τον 15ο αιώνα μ.Χ..

Οφείλω να αναφέρω ότι τέτοιου είδους συμβάσεις, στο πεδίο του πολιτισμού, είναι αρκετά συχνό φαινόμενο στο σύγχρονο πολιτικό γίγνεσθαι. Αντανακλούν δε μια έμμεση παραδοχή ότι τα κυρίαρχα κράτη, την εποχή της παγκοσμιοποίησης και του κοινωνικού μετασχηματισμού, προκειμένου να εγγυηθούν αποτελεσματικά την προστασία της πολιτιστικής τους κληρονομιάς και τη μεταβίβασή της στις επόμενες γενιές, ώστε να καταστεί κτήμα εσαεί, επιλέγουν τη στρατηγική της συνεργασίας. Αποδεικνύουν, κατ' αυτόν τον τρόπο, ότι η διαφύλαξη της πολιτιστικής κληρονομιάς συνιστά αντικείμενο κοινής μέριμνας και παγκόσμιας βούλησης.

Εν τέλει, καταλήγουν να υπερθεματίζουν την ενδυνάμωση του πλαισίου της προληπτικής προστασίας έναντι της λήψης κατασταλτικών μέτρων. Ακριβώς γι' αυτό το λόγο, το συμβολικό τους φορτίο είναι βαρύνουσας σημασίας. Επιπλέον η ψήφισή τους από τα εθνικά Κοινοβούλια, σύμφωνα με την προβλεπόμενη διαδικασία, οφείλει να είναι προϊόν ευρύτατης συναίνεσης.

Η παρούσα Κύρωση, πέραν της συμβολικής της σημασίας, είναι σημαντική και για άλλους λόγους. Στο πεδίο της παράνομης διακίνησης αρχαιολογικού υλικού, είναι γνωστό ότι, στις Ηνωμένες Πολιτείες Αμερικής, είχε αναπτυχθεί ένα έδαφος, όπου ευδοκιμούσε η εμπορία υλικών πολιτιστικών αγαθών, τα οποία είχαν εισαχθεί στη χώρα, κατόπιν λαθρανασκαφών και λεηλασίας αρχαιολογικών χώρων.

Σε αυτό το σημείο, θα πρέπει να γίνει κατανοητό ότι οι Ηνωμένες Πολιτείες δεν διαδραματίζουν μόνο το ρόλο της αγοράς-διάθεσης, αλλά, ενίοτε, λειτουργούν και ως χώρος μεταφόρτωσης. Σε κάθε περίπτωση, η εν λόγω δραστηριότητα αποστερεί τη χώρα προέλευσης - εν προκειμένω την Ελλάδα - από τη δυνατότητα να διαφυλάσσει με επάρκεια την πολιτιστική της κληρονομιά.

Ερχόμενος στο τυπικό σκέλος της συζήτησης, το υποβαλλόμενο, προς συζήτηση στη σημερινή συνεδρίαση της Επιτροπής σχέδιο νόμου, το οποίο κατατέθηκε στη Βουλή, στις 3 Οκτωβρίου, θα πω και θα συμπληρώσω ότι αφορά - όπως προαναφέρθηκε - την παράταση του Μνημονίου Συνεργασίας μεταξύ των δύο χωρών. Το Μνημόνιο εκείνο απέκτησε τυπική ισχύ, υπό το νόμο 4026 του 2011, που υπογράφηκε στις 17 Νοεμβρίου του ίδιου έτους.

Η εν λόγω Σύμβαση απορρέει από τη Σύμβαση της UNESCO του 1970 και ειδικότερα από το άρθρο 9, για τα ληπτέα μέτρα, για την απαγόρευση και παρεμπόδιση της παράνομης εισαγωγής, εξαγωγής και μεταβίβασης της κυριότητας πολιτιστικών αγαθών, στην οποία είναι συμβαλλόμενα μέρη και οι δύο χώρες.

Στα συνολικά τέσσερα (4) άρθρα του νόμου 4026/2011 συμπυκνώνονται οι αμοιβαίες διαβεβαιώσεις, σχετικά με τις ενέργειες, που θα προβούν οι δύο χώρες, προκειμένου να πραγματωθεί ο σκοπός, για τον οποίο αυτή υπεγράφη.

Ενδεικτικά αναφέρω: Την υποχρέωση των τελωνειακών αρχών των Ηνωμένων Πολιτειών της Αμερικής «περί επιστροφής των κατασχεμένων πολιτιστικών αγαθών», που είναι ενταγμένα στον κατάλογο προσδιορισμού, την αμοιβαία υποχρέωση δημοσιοποίησης του Μνημονίου Συνεργασίας, την ενίσχυση των ελληνικών αστυνομικών αρχών για τον έλεγχο επί των ανιχνευτών μετάλλων, την ενίσχυση του εσωτερικού νομοθετικού πλαισίου, αλλά και την επανεξέταση του νομοθετικού πλέγματος, περί δανεισμού και ανταλλαγής αρχαιοτήτων.

Στο τελευταίο άρθρο, στο άρθρο 4, προβλέπεται ρητά η διάρκεια της ισχύος του, η οποία αναφερόταν, αρχικά, σε πέντε έτη, με δυνατότητα παράτασης, για μια επιπλέον πενταετία, υπό την προϋπόθεση ότι οι προαπαιτούμενες εσωτερικές διεργασίες έχουν ολοκληρωθεί.

Πράγματι, το Υπουργείο Πολιτισμού και Αθλητισμού ανταποκρίθηκε, με επάρκεια, στα οριζόμενα εκ του Μνημονίου, όπως προκύπτει και από τις περιοδικές εκθέσεις αξιολόγησης. Η καταγραφή και η ψηφιοποίηση των ακατάγραφων και καταγεγραμμένων κινητών μνημείων επέδειξε αξιόλογη πρόοδο, η νομοθεσία αυστηροποιήθηκε, ενώ συνήφθησαν και αρκετές συμφωνίες, σε διμερές ή τριμερές επίπεδο, με κράτη της Μεσογείου.

Δυνάμει του παραπάνω, τα συναρμόδια Υπουργεία - είτε το Υπουργείο Πολιτισμού και Αθλητισμού είτε το Υπουργείο Εξωτερικών - προέβησαν σε όλες τις απαραίτητες ενέργειες, για να κατατεθεί το αίτημα της χρονικής επέκτασης, για τα επόμενα πέντε έτη. Το αίτημα αξιολογήθηκε, καταρχάς, θετικά και διά των ρηματικών διακοινώσεων, μεταξύ των συμβαλλομένων μερών, παρατάθηκε η ισχύς του εν θέματι Μνημονίου, από την 21η Νοεμβρίου του 2016, προκειμένου, να αποτραπεί το κενό στην εφαρμογή του, μέχρι και την κύρωση του.

Ο κατεπείγων χαρακτήρας της Κύρωσης της ως άνω Συμφωνίας ερείδεται αφενός στα συνταγματικά οριζόμενα εκ του άρθρου 28, αφετέρου συνάγεται και από την αποτελεσματικότητα, που έχει επιδείξει, ως σήμερα, το Μνημόνιο Συνεργασίας. Ήδη, εκ της εφαρμογής του, έχουν προωθηθεί επαναπατρισμοί πλείστων παρανόμως διακινηθέντων πολιτιστικών αγαθών, ενώ εκκρεμεί, για το έτος 2019, η τελεσφόρηση δύο διεκδικήσεων, μέσω των διωκτικών αρχών.

Το γεγονός, επίσης, της συστηματικής υποβολής αιτημάτων εκ των αρμόδιων αμερικανικών αρχών για έλεγχο, ως προς την προέλευση και την πιθανή παράνομη διακίνηση πολιτιστικών αγαθών επιβεβαιώνει την ανταπόκριση της χώρας υποδοχής στα διαμειφθέντα της Συμφωνίας.

Συνεπώς, η Κύρωση της Σύμβασης «περί παράτασης της συνεργασίας» εντάσσεται σε μια ευρύτερη διεκδικητική προσπάθεια της Ελληνικής Δημοκρατίας, για επανάκτηση των πολιτιστικών αγαθών και, σε τελική ανάλυση, διαφύλαξη της συλλογικής μνήμης. Οφείλει επίσης, να ιδωθεί, ως προσπάθεια εντατικοποίησης του στρατηγικού διαλόγου, σε θέματα πολιτισμού, που, συστηματικά, καλλιεργεί η χώρα μας με τις Ηνωμένες Πολιτείες της Αμερικής.

Κύριε Πρόεδρε, κυρία Υπουργέ, κυρίες και κύριοι βουλευτές, κατόπιν τούτων, τίθεται προς συζήτηση στα μέλη της Επιτροπής το υποβαλλόμενο προς ψήφιση σχέδιο νόμου. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Βλάσης Κωνσταντίνος, Τσαβδαρίδης Λάζαρος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Καφαντάρη Χαρά, Βασιλικός Βασίλειος (Βασίλης), Βερναρδάκης Χριστόφορος, Νοτοπούλου Αικατερίνη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Ζαχαριάδης Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Αυλωνίτης Αλέξανδρος, Τζούφη Μερόπη, Μαμουλάκης Χαράλαμπος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Δελής Ιωάννης, Κομνηνάκα Μαρία, Μανωλάκου Διαμάντω, Ασημακοπούλου Σοφία - Χάιδω, Μπούμπας Κωνσταντίνος και Σακοράφα Σοφία.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε και εμείς, κύριε συνάδελφε. Παρακαλώ την Εισηγήτρια της Μειοψηφίας, την κυρία Κυριακή Μάλαμα, να πάρει το λόγο.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ευχαριστώ, κύριε Πρόεδρε. Κυρία Υπουργέ, κυρίες και κύριοι βουλευτές, θα ήθελα να ξεκινήσω την εισήγησή μου επί του νομοσχεδίου, που συζητούμε σήμερα, από τη γενική διαπίστωση ότι η μάχη της προστασίας των ελληνικών αρχαιολογικών και βυζαντινών και εν γένει πολιτιστικών θησαυρών οφείλει να αποτελεί διαρκή στόχο της Πολιτείας, του Υπουργείου Πολιτισμού και όλων των διοικητικών υπηρεσιών, που έχουν σχετικές συναρμοδιότητες.

Η Ελλάδα αποτελεί μία από τις χώρες, που έχει πληγεί, πάρα πολύ, από παράνομες απομακρύνσεις και υφαρπαγές αρχαιολογικών θησαυρών από το έδαφός της και κατά τη διάρκεια της νεότερης ιστορίας της, αλλά και σήμερα, με τις πρακτικές αρχαιοκαπηλίας και λαθραίας διακίνησης και παράνομης εμπορίας πολιτιστικών θησαυρών, που συνεχίζεται αμείωτα, μέχρι και σήμερα.

Ήδη, από την εποχή της Μελίνας Μερκούρη, η χώρα μας είχε διεθνοποιήσει το θέμα της επιστροφής των αρχαιολογικών θησαυρών, που εκλάπησαν και απομακρύνθηκαν βίαια από το έδαφός της με πιο επώδυνη περίπτωση εκείνη των γλυπτών και των αρχιτεκτονικών μελών της Ακρόπολης των Αθηνών και ορθώς, έκανε την επιλογή, από τότε, να στρέψει τον αγώνα της προς αυτή την κατεύθυνση.

Σήμερα, η επιστροφή των κλεμμένων αρχαιολογικών θησαυρών αποτελεί κοινό στόχο όλων των φορέων, που υπερασπίζονται τη διεθνή πολιτιστική κληρονομιά. Η χώρα μας έχει εν τω μεταξύ χτίσει διεθνείς συμμαχίες και με άλλες χώρες, που πλήττονται, όπως είναι η Ιταλία και η Αίγυπτος, ώστε οι αρχαιολογικοί θησαυροί, που εκλάπησαν, ιδιαίτερα, κατά την περίοδο της αποικιοκρατίας και του Β΄ Παγκοσμίου Πολέμου, να επιστρέψουν το ταχύτερο δυνατό στο φυσικό τους τόπο.

Η Ελλάδα οφείλει να συνεχίσει, στο πλαίσιο αυτό, να αγωνίζεται, για τη βελτίωση και του διεθνούς πλαισίου προστασίας των αρχαιολογικών θησαυρών, αλλά και του αντίστοιχου ευρωπαϊκού, το οποίο θα πρέπει να ισχυροποιηθεί, ώστε να καλύψει περιπτώσεις, όπως εκείνες της παράνομης απομάκρυνσης των γλυπτών της Ακρόπολης, αλλά και της κλοπής των αρχαιολογικών θησαυρών της Ελλάδας από τους Ναζί, κατά τη διάρκεια της κατοχής.

Ιδιαίτερα, στο θέμα των γλυπτών της Ακρόπολης, θα πρέπει να είμαστε πάρα πολύ προσεκτικοί και να μην ενεργούμε απρόσεκτα ή και άτσαλα, θα έλεγα, όπως δυστυχώς έπραξε η νέα Κυβέρνηση, ζητώντας το δανεισμό τους από το Μουσείο του Λονδίνου, κινδυνεύοντας να αναγνωρίσει, έτσι, έμμεσα την υποτιθέμενη κυριότητά τους επί των γλυπτών.

Ως προς το διμερές πλαίσιο με τις Η.Π.Α., που συζητάμε, σήμερα, θα πρέπει να τονιστεί ότι αυτό επί του οποίου καλούμαστε να αποφανθούμε, με το παρόν νομοσχέδιο, είναι η Κύρωση της επέκτασης του Μνημονίου Συνεργασίας, που ισχύει από το 2011. Θα ήταν χρήσιμο να έχουμε μια ακριβή αποτίμηση της οκταετούς πλέον εφαρμογής του συγκεκριμένου Μνημονίου Συνεργασίας, από το Υπουργείο Πολιτισμού, ώστε να κατανοήσουμε πλήρως την αποτελεσματικότητά του. Να δούμε, αν μπορούμε να βελτιώσουμε πτυχές του, με δεδομένο ότι οι Η.Π.Α. είναι μια χώρα προορισμού πολιτιστικών αγαθών από όλο τον κόσμο, καθώς αποτελεί ένα διεθνή κόμβο της εμπορίας έργων τέχνης, συνολικά. Ελληνικοί αρχαιολογικοί θησαυροί κατευθύνονται προς την αγορά αυτή και είναι απαραίτητο να δούμε πώς οι αμερικανικές αρχές εφαρμόζουν το διμερές πλαίσιο προστασίας και αν τελικά υπάρχουν πολιτιστικά αγαθά και πόσα. Κυρίως πόσα, τα οποία έχουν εντοπιστεί από τις αμερικανικές τελωνειακές υπηρεσίες και αν αυτά έχουν επιστραφεί όλα στη χώρα μας.

Θα ήταν χρήσιμο να τονιστεί, στο σημείο αυτό, ότι το αρχικό Μνημόνιο Συνεργασίας, το 2011, προβλέπει ένα συγκεκριμένο μηχανισμό συνεργασίας και ελέγχου. Στο πλαίσιο αυτό, έχει καταρτιστεί από τις αρμόδιες αμερικανικές αρχές ένας κατάλογος, όπως αναφερθήκατε, κυρία Υπουργέ, προσδιορισμού των κατηγοριών, αρχαιολογικών και βυζαντινών θησαυρών, που απαγορεύεται να εισαχθούν στο αμερικανικό έδαφος και κατάσχονται από τις αμερικανικές αρχές. Πώς αποτιμάτε τον κατάλογο αυτόν, κυρία Υπουργέ, είναι πλήρης; Καλύπτει τις αυξημένες ανάγκες προστασίας, που προαναφέρθηκαν;

Ένα άλλο ζήτημα, στο οποίο έχει ασκηθεί, ήδη, κριτική, από το 2011, είναι το γεγονός ότι το συγκεκριμένο Μνημόνιο Συνεργασίας θέτει έναν όρο, σε σχέση με τα αγαθά, που προστατεύονται. Σταματά, δηλαδή, η προστασία στους βυζαντινούς εκκλησιαστικούς θησαυρούς, με το όριο του 15ου αιώνα. Αυτό σημαίνει ότι εκκλησιαστικά κειμήλια νεότερα του 15ου αιώνα δεν καλύπτονται. Αυτό το κενό, πώς το αποτιμά το Υπουργείο Πολιτισμού; Εμείς θεωρούμε ότι θα πρέπει να καταβληθούν προσπάθειες, ώστε να βελτιωθεί το πλαίσιο αυτό και να διευρυνθεί ακόμα περισσότερο.

Ένα άλλο ακόμη σημαντικό ζήτημα, στο οποίο είχε ασκηθεί κριτική, είναι εκείνο του πως θα προστατευθούν οι αρχαιολογικοί θησαυροί, που εισήχθησαν, σε αμερικανικό έδαφος, πριν από το 2011 και οι οποίοι, προφανώς, είναι πάρα πολλοί. Το ίδιο πρόβλημα υπάρχει, άλλωστε και με το αντίστοιχο ευρωπαϊκό πλαίσιο, το οποίο δεν καλύπτει παράνομες απομακρύνσεις, πριν από το 1993. Το ζήτημα αυτό είναι στην καρδιά του προβλήματος, καθότι σε ό,τι αφορά στη χώρα μας, ο κύριος όγκος των αρχαιολογικών θησαυρών εκλάπησαν, κατά τη διάρκεια της περιόδου της Οθωμανικής Αυτοκρατορίας, από τις αποικιοκρατικές δυνάμεις της εποχής, με πιο κραυγαλέο παράδειγμα αυτό της αρπαγής των γλυπτών της Ακρόπολης και όχι μόνο του Παρθενώνα, όπως συνηθίζουμε να λέμε, από τον Έλγιν.

Τεράστιες κλοπές σημειώθηκαν και από τους Ναζί, γεγονός που καθιστά τη διεκδίκηση αυτών των αρχαιολογικών θησαυρών, την άλλη όψη της διεκδίκησης των γερμανικών οφειλών, συνολικότερα. Άρα, λοιπόν, το γεγονός ότι δεν υπάρχει αυτή η πρόβλεψη της αναδρομικότητας στο Μνημόνιο Συνεργασίας των Ηνωμένων Πολιτειών Αμερικής είναι ένα σημαντικό κενό, που θα πρέπει να το δούμε πάρα - πάρα πολύ προσεκτικά, μαζί με τις αμερικανικές αρχές, το συντομότερο δυνατόν.

Είναι σημαντικό, επίσης, το γεγονός ότι η συνεργασία της Ελλάδας και των Ηνωμένων Πολιτειών στην προστασία του παγκόσμιου πολιτισμού συνεχίζεται και οι ελληνικοί αρχαιολογικοί βυζαντινοί και εκκλησιαστικοί θησαυροί δεν αποτελούν, πλέον, σε ένα βαθμό, τουλάχιστον, αντικείμενα αρχαιοκαπηλίας και παράνομων αγοραπωλησιών, στη μεγάλη αυτή παγκόσμια αγορά έργων τέχνης. Από την άλλη, όμως, δεν θα πρέπει να επαναπαυθούμε στο υφιστάμενο πλαίσιο και είναι σημαντικό να το αποτιμούμε, διαρκώς, μαζί με τις αμερικανικές αρχές, σε ένα πλαίσιο κοινής βούλησης για εμβάθυνση της μάχης, ενάντια στην υπεξαίρεση αρχαιολογικών θησαυρών από το φυσικό τους τόπο.

Συνεπώς, θα θέλαμε - και το επαναλαμβάνω και πάλι - από το Υπουργείο Πολιτισμού μια ολοκληρωμένη αποτίμηση του υφιστάμενου πλαισίου και τις προτάσεις του, σε σχέση με τα κενά και τις ελλείψεις, όπως αυτές έχουν παρουσιαστεί, στα οκτώ αυτά χρόνια εφαρμογής του Μνημονίου Συνεργασίας.

Τέλος, θα ήθελα να υπογραμμίσω και με την ευκαιρία της πρώτης συνεδρίασης της Επιτροπής Μορφωτικών Υποθέσεων για θέματα πολιτισμού, κατά τη νέα αυτή κοινοβουλευτική Περίοδο, ότι είναι σημαντικό, στα ζητήματα του πολιτισμού, η νέα ηγεσία του αρμόδιου Υπουργείου να αναζητά συναινέσεις και να πορεύεται, λαμβάνοντας υπόψη τις αρχές της καλής συνεργασίας με τις πολιτικές δυνάμεις και τους φορείς του πολιτισμού. Τα πρώτα δείγματα, που έδωσε η νέα Κυβέρνηση, έχουν δημιουργήσει έναν προβληματισμό, αρχικά, στο θέμα της κακής ιδέας του δανεισμού των γλυπτών της Ακρόπολης από το Βρετανικό Μουσείο και στη συνέχεια, από τους άστοχους σχεδιασμούς, σε σχέση με το Μετρό της Θεσσαλονίκης. Φαίνεται να υπάρχει μια κυβερνητική προχειρότητα, στα θέματα του πολιτισμού, την οποία, αν την συνδυάσει κανείς με την αδημονία να εκχωρήσει τα πάντα στα μεγάλα επενδυτικά συμφέροντα, θα διαπιστώσει ότι ο πολιτισμός δεν αποτελεί, τελικά, πρώτη προτεραιότητα γι΄ αυτήν την Κυβέρνηση.

Εμείς θέλουμε η Βουλή να έχει λόγο σε όλα αυτά τα μεγάλα ζητήματα και ελπίζουμε ότι θα συγκληθεί άμεσα η Επιτροπή μας, για να συζητήσουμε και το θέμα της προστασίας των μοναδικών ευρημάτων στο Σταθμό Βενιζέλου του Μετρό της Θεσσαλονίκης, αλλά και για άλλα ζητήματα, όπως η προστασία των αρχαιοτήτων στο Ελληνικό, ώστε να μην τα καταπιούν οι ουρανοξύστες του «φοβερού» επενδυτή.

Τέλος, σε σχέση με το κρίσιμο ζήτημα της διεκδίκησης των γλυπτών και των αρχιτεκτονικών μελών της Ακρόπολης, απαιτείται μια συντονισμένη εθνική στρατηγική, στην οποία η Επιτροπή μας θα πρέπει, οπωσδήποτε, να έχει λόγο και να συμμετέχει, φιλοξενώντας ταυτόχρονα και προσωπικότητες, που έχουν εργαστεί, για το μεγάλο αυτόν εθνικό στόχο.

Με αυτές τις σκέψεις, θα θέλαμε να ακούσουμε τις απαντήσεις της Υπουργού Πολιτισμού στα ερωτήματα, που τέθηκαν, ώστε να μπορέσουμε να εκφράσουμε, στη συνέχεια, τη στάση μας, σε σχέση με το Μνημόνιο Συνεργασίας, που συζητούμε. Η αρχική μας θέση είναι ότι η διμερής συνεργασία με τις Ηνωμένες Πολιτείες, στο συγκεκριμένο πεδίο είναι σημαντική και θετική και θα πρέπει να ενισχυθεί ακόμα περισσότερο, στην κατεύθυνση της πλήρους προστασίας των πολιτιστικών μας αγαθών, τα οποία αποτελούν αναπόσπαστο τμήμα της παγκόσμιας πολιτιστικής κληρονομιάς και θα πρέπει να προστατεύονται πλήρως. Συνεπώς, εν αναμονή των απαντήσεων στα ερωτήματα, που θέσαμε, η στάση μας επί της ψήφισης του νομοσχεδίου είναι επιφύλαξη για την Ολομέλεια. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε. Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κυρίες και κύριοι συνάδελφοι, συζητάμε, σήμερα, την Κύρωση της Συμφωνίας για παράταση του Μνημονίου Συνεργασίας, μεταξύ Ελλάδος και Ηνωμένων Πολιτειών Αμερικής και για την επιβολή των περιορισμών, σε ελληνικό αρχαιολογικό και βυζαντινό, εκκλησιαστικό, εθνολογικό υλικό. Μάλιστα, θα έλεγα ότι έρχεται αργοπορημένα: Από το 2016, η Κύρωσή του έρχεται το 2019. Με ευθύνη, βέβαια, της προηγούμενης Κυβέρνησης.

Αγαπητοί συνάδελφοι, η Συμφωνία, που κυρώθηκε, με το ν. 4026/2011 και παρατάθηκε, το 2016, για επιπλέον 5 χρόνια, σήμερα συζητούμε την Κύρωσή της, ώστε να αποκτήσει αυξημένη τυπική ισχύ διεθνών συμβάσεων, όπως προβλέπει το άρθρο 28, παράγραφος 1 του Συντάγματος.

Αγαπητοί συνάδελφοι, το Μνημόνιο Συνεργασίας, ανάμεσα στις δύο χώρες, έχει ως στόχο την πάταξη της αρχαιοκαπηλίας και την πάταξη της παράνομης διακίνησης ελληνικών αρχαιολογικών θησαυρών. Να θυμίσω ότι η Σύμβαση αυτή ψηφίστηκε, το 2011, επί Κυβερνήσεως ΠΑ.ΣΟ.Κ., με Πρόεδρο της Κυβέρνησης τον Γεώργιο Παπανδρέου, για να μην ξεχνιόμαστε.

Αγαπητοί συνάδελφοι, είναι γνωστό ότι το πρόβλημα των παράνομων ανασκαφών, της κλοπής και της παράνομης διακίνησης ελληνικών αρχαιοτήτων στο εξωτερικό, είναι τεράστιο. Αφορά τον πολιτισμό μας και την ιστορία μας, διότι ελληνικά πολιτιστικά αγαθά διακινούνταν και διακινούνται, δυστυχώς, επί πολλά έτη, παράνομα και στην αμερικάνικη αγορά και μάλιστα, αποτελούν αντικείμενο αγοροπωλησιών, σε μεγάλους οίκους δημοπρασιών. Ακριβώς, λοιπόν, αυτό το πρόβλημα προσπάθησε να αντιμετωπίσει η ελληνική κυβέρνηση, το 2011. Να θυμίσω στην κυρία Ξενογιαννακοπούλου, που ήταν και μέλος της, με βάση το άρθρο 9 της Διεθνούς Σύμβασης της UNESCO, σύμφωνα με το οποίο κάθε κράτος – μέλος, εάν βρίσκεται σε κίνδυνο η πολιτιστική του κληρονομιά, ως συνέπεια αρχαιολογικών και εθνολογικών αρπαγών, μπορεί να απευθύνει σχετική αίτηση προς τα υπόλοιπα κράτη - μέλη. Αξίζει να αναφερθεί ότι ανάλογη Συμφωνία έχει συνάψει η Ελλάδα με την Ελβετία, όπου, επίσης εδρεύουν πολλοί οίκοι δημοπρασιών και φυσικά υπάρχει κίνδυνος διακίνησης ελληνικών αρχαιοτήτων.

Κυρίες και κύριοι συνάδελφοι, στις 6 Μαΐου του 2010, υποβλήθηκε προς τις αρχές των Η.Π.Α. επίσημο αίτημα για την υπογραφή Μνημονίου Συνεργασίας, μεταξύ των δύο χωρών, με σκοπό τη λήψη αυξημένων μέτρων προστασίας και τη διενέργεια εντατικότερων ελέγχων, κατά την είσοδο των ειδικών πολιτιστικών αγαθών στις Η.Π.Α.. Εν τέλει, στις 17 Ιουλίου του 2011, υπογράφηκε, στο Μουσείο της Ακρόπολης, το Μνημόνιο Συνεργασίας, το οποίο κυρώθηκε, με το νόμο 4026/2011. Να θυμίσω νομοσχέδιο, που εσείς, κύριοι του ΣΥΡΙΖΑ, είχατε καταψηφίσει !

Εν κατακλείδι, με τη Συμφωνία αυτή, τα αμερικάνικα τελωνεία κάνουν πλέον αυστηρούς ελέγχους, κατά την εισαγωγή ελληνικών πολιτιστικών αγαθών, ώστε να καταπολεμηθεί η αρχαιοκαπηλία, όπως και η λεηλασία αγνώστων αρχαιολογικών χώρων και το παράνομο εμπόριο ελληνικών αρχαιοτήτων, στο αμερικάνικο έδαφος. Δηλαδή, την 1/12/2011 τα αμερικάνικα Υπουργεία Εθνικής Ασφάλειας και Οικονομικών προσέθεσαν, στον ομοσπονδιακό κατάλογό τους, τα απαγορευμένα προς εισαγωγή πολιτιστικά αγαθά, από το 20.000 π.Χ., μέχρι τον 15ο αιώνα μ.Χ., που περιλήφθηκαν, στο πλαίσιο αυτής της Συμφωνίας. Από το σημείο εκείνο, οι Υπηρεσίες Ασφαλείας των Η.Π.Α. υποχρεώθηκαν να απαγορεύουν την είσοδο στις Η.Π.Α. των εγγεγραμμένων στον ως άνω ομοσπονδιακό κατάλογο πολιτιστικών αγαθών και να ενημερώνουν, φυσικά, σχετικά με την Ελλάδα, ώστε τα πολιτιστικά αυτά αγαθά να επιστραφούν, στη χώρα μας. Πράγματι, θα πρέπει να σημειωθεί ότι η συνεργασία των δύο χωρών στέφθηκε, με μεγάλη επιτυχία και πολιτιστικά αγαθά, που θα διακινούνταν, παρανόμως, στην Αμερική, επέστρεψαν, στην Ελλάδα.

Σήμερα, λοιπόν, μπορούμε να δούμε και αποτελέσματα, όπως ανέφερε και η Υπουργός. Συγκεκριμένα, με την έναρξη ισχύος του Μνημονίου του 2011, έχουν γίνει οι παρακάτω επαναπατρισμοί : Πέντε αργυρά νομίσματα, που κατασχέθηκαν, στη Νέα Υόρκη, το 2014, Τμήμα Μαρμάρινης Σαρκοφάγου, που κατασχέθηκε, το 2017, καθώς και 10 αργυρά νομίσματα, που κατασχέθηκαν, στο Σαν Φραντσίσκο και επαναπατρίστηκαν, τον Ιούνιο του 2019.

Επίσης, η ελληνική πλευρά έχει προβεί και σε δύο διεκδικήσεις, μέσω των διωκτικών αρχών, εντός του 2019. Πρώτον, ενός χρυσού περίαπτου, που προέρχεται, από το Μουσείο Κομοτηνής και εντοπίστηκε σε δημοπρασία των Η.Π.Α.. Δεύτερον, ενός χρυσού νομίσματος, που συνδέεται, με τη γνωστή υπόθεση αρχαιοκαπηλίας, που διακινήθηκε από Οίκο Δημοπρασιών στις Η.Π.Α.. Και στις δύο αυτές περιπτώσεις, αγαπητοί συνάδελφοι, έχουν επιληφθεί οι αμερικανικές αρχές, ώστε να μη δημοπρατηθούν και αναμένουμε, φυσικά, την εξέλιξη των διαδικασιών.

Ταυτόχρονα, με το Μνημόνιο Συνεργασίας μεταξύ Ελλάδας και Η.Π.Α., η χώρα μας ανέλαβε και κάποιες υποχρεώσεις, επως την καταγραφή ιδιωτικών συλλογών, εκκλησιών, αρχαιολογικών χώρων, καθώς και την υποχρέωση για λήψη μέτρων, που θα περιόριζαν τη διακίνηση των αρχαιοτήτων. Έτσι, αγαπητοί συνάδελφοι, ξεκίνησε η καταγραφή και η ψηφιοποίηση των ακατάγραφων, αλλά και καταγεγραμμένων μνημείων και χώρων. Σημαντικό ρόλο προς την κατεύθυνση αυτήν είχε η υλοποίηση δύο μεγάλης εμβέλειας έργων ψηφιοποίησης, που χρηματοδοτήθηκαν, από ευρωπαϊκούς πόρους. Πρώτον, το Αρχαιολογικό Κτηματολόγιο και δεύτερον, το έργο εμπλουτισμού των Ψηφιακών Συλλογών των Κινητών Μνημείων του Υπουργείου Πολιτισμού και Αθλητισμού και την ανάπτυξη του πληροφοριακού συστήματος του Εθνικού Αρχείου Μνημείων.

Είναι πολύ σημαντικό, στα πλαίσια αυτής της συζήτησης του νομοσχεδίου, να υπάρξει ενημέρωση για την πορεία των ενεργειών. Θα θέλαμε, κυρία Υπουργέ, να έχουμε αυτή την ενημέρωση, καθώς επίσης και των πρωτοβουλιών του Υπουργείου Πολιτισμού, κατ’ εφαρμογή της Σύμβασης, των αντικειμένων, των ιδιωτικών συλλογών και των αρχαιολογικών χώρων, γιατί γνωρίζουμε ότι τα δύο παραπάνω σημαντικά έργα ψηφιοποίησης έχουν σταματήσει, μετά την απομάκρυνση των εργαζομένων σε αυτά, από την Κυβέρνηση ΣΥΡΙΖΑ. Θα ήθελα εδώ να απαντήσει το Υπουργείο και περιμένουμε, κυρία Υπουργέ, την απάντησή σας.

Επίσης, να θυμίσω ότι με τη Σύμβαση αυτή, συμφωνήθηκε συνεργασία των δύο χωρών για πολιτιστικούς, εκπαιδευτικούς και επιστημονικούς σκοπούς, με δανεισμό πολιτιστικών έργων, σε μουσεία της Αμερικής, καθώς επίσης χορήγηση αδειών σε ακαδημαϊκούς και επιμελητές μουσείων για φωτογράφηση έργων σε μουσεία. Τέλος, αγαπητοί συνάδελφοι, το Μνημόνιο Συνεργασίας - θα έλεγα - και συναντίληψης, είχε συγκεκριμένη διάρκεια πέντε ετών.

Το 2016, επί ΣΥΡΙΖΑ, το Υπουργείο Πολιτισμού, αξιολογώντας, φυσικά, τα θετικά του αποτελέσματα, επέβαλε ξανά το αίτημα για πενταετή παράταση της ισχύος του. Απλά, αγαπητοί συνάδελφοι του ΣΥΡΙΖΑ, δεν ήρθε ποτέ η Κύρωσή του. Το αίτημα της παράτασης έγινε δεκτό από τις Η.Π.Α. και ακολούθησε η ανταλλαγή ρηματικών διακοινώσεων, μεταξύ της Πρεσβείας των Η.Π.Α., στην Αθήνα και του ελληνικού Υπουργείου Εξωτερικών. Η παράταση ξεκίνησε αμέσως και ισχύει προσωρινά, ώστε να μην υπάρξει κενό στην προστασία των Αρχαιοτήτων και θα ισχύσει οριστικά, με την Κύρωση του παρόντος νομοσχεδίου και μάλιστα αναδρομικά, από τις 21/11/2016, που αποφασίστηκε η παράτασή του.

Έρχεται, λοιπόν, το παρόν νομοσχέδιο, σήμερα, προς κύρωση στη Βουλή, μετά από τρία ολόκληρα χρόνια, από την ανταλλαγή των ρηματικών κυρώσεων. Η καθυστέρηση είναι μεγάλη, τρία χρόνια δεν υπήρχε καμιά, μα καμιά εξέλιξη από το Υπουργείο Πολιτισμού, που επαναπαύθηκε, στην προσωρινή του ισχύ, για ένα ζήτημα κομβικής σημασίας για την ελληνική βυζαντινή και πολιτιστική κληρονομιά. Έστω, λοιπόν και τώρα, είναι απολύτως επείγον να κυρωθεί η παράταση ισχύος του Μνημονίου Συνεργασίας, ιδίως μάλιστα τη στιγμή που, όπως όλοι γνωρίζουμε, ο εντοπισμός και ο επαναπατρισμός των ελληνικών αρχαιοτήτων, που έχουν εξαχθεί λαθραία στο εξωτερικό, είναι μία διαδικασία επίπονη, δύσκολη και χρονοβόρα.

Κυρίες και κύριοι συνάδελφοι, δεν νομίζω ότι σε αυτή την Αίθουσα υπάρχει κάποιος που να διαφωνεί με τη Σύμβαση. Θα ακούσουμε και τους υπόλοιπους συναδέλφους και την κυρία Υπουργό και επιφυλασσόμαστε για την Ολομέλεια. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Σας ευχαριστούμε, κ. Κωνσταντόπουλε.

Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.) :** Φέρνει, σήμερα, η Κυβέρνηση της Νέας Δημοκρατίας την πενταετή παράταση του Μνημονίου Συνεργασίας της Ελλάδας με τις Ηνωμένες Πολιτείες, για τον περιορισμό εισαγωγών στις Ηνωμένες Πολιτείες αρχαιολογικού και βυζαντινού υλικού. Δηλαδή, τον περιορισμό της αρχαιοκαπηλίας, τον περιορισμό του παράνομου εμπορίου. Ασφαλώς και είναι κάτι, με το οποίο κανείς δεν μπορεί να διαφωνήσει, όχι με τον περιορισμό, αλλά με την πάταξη του λαθρεμπορίου και της αρχαιοκαπηλίας. Όμως, νομίζω ότι χρειάζεται να σκεφτούμε λίγο πιο βαθιά και να αναρωτηθούμε, σε ποιο πλαίσιο, άραγε, ανθεί η αρχαιοκαπηλία και το παράνομο εμπόριο των αρχαιοτήτων; Δεν ανθεί δίπλα στο νόμιμο πλαίσιο της εμπορίας των αρχαιοτήτων; Και αυτό δεν ισχύει, ξέρετε, μονάχα για τις αρχαιότητες. Ισχύει για όλα τα εμπορεύματα. Αυτό, ως αρχική σκέψη.

Για να δούμε όμως, τι συνεισέφερε και τι συνεισφέρει αυτό το Μνημόνιο Συνεργασίας, ανάμεσα στη χώρα μας και στις Ηνωμένες Πολιτείες, του 2011, στον περιορισμό των εισαγωγών των αρχαιοτήτων στις Ηνωμένες Πολιτείες, από το 2011, μέχρι σήμερα.

Θυμίζουμε ότι το 2011, όταν ήρθε στη Βουλή το σχετικό νομοσχέδιο, που έγινε μετά νόμος, ο ν. 4026, ως Κ.Κ.Ε. - και εδώ θα τον απογοητεύσουμε τον εκπρόσωπο του Κινήματος Αλλαγής - καταψηφίσαμε το σχετικό Μνημόνιο Συνεργασίας για τρεις ουσιαστικά λόγους.

Σήμερα, όπως θα αναφέρω, έχει προστεθεί άλλος ένας λόγος, εξίσου σοβαρός, για την εκ νέου καταψήφισή του. Την είχαμε καταψηφίσει, τότε, αυτή τη Σύμβαση, γιατί, ξέρετε, αυτός ο περιορισμός, που προβλέπει το Μνημόνιο Συνεργασίας της εισαγωγής από τις Ηνωμένες Πολιτείες αρχαιολογικού και βυζαντινού υλικού, βασιζόταν σε έναν κατάλογο, τον οποίο, όμως, κατάλογο διαμόρφωναν οι Ηνωμένες Πολιτείες ! Δεν είχε κανένα λόγο η Ελλάδα και κανένα ρόλο, πάνω στη διαμόρφωση αυτού του καταλόγου. Με κριτήρια δε, απλώς χρονικά, από το 20.000 π.Χ. μέχρι το 15ο αιώνα μ.Χ..

Αυτά τα κριτήρια, με συγχωρείτε, είναι αρκετά αόριστα και ό,τι δεν συμπεριλαμβανόταν σε αυτόν τον κατάλογο, μπορούσε, άνετα, να μην υπόκειται στους περιορισμούς της εμπορίας των αρχαιολογικών θησαυρών. Συνεπώς, νομίζω ότι μάλλον, ως πρόφαση, μπορεί να το δει κανείς και μάλλον, ως τέτοια, είναι η αναγραφή στη Σύμβαση για την απαγόρευση της απεριόριστης εισαγωγής. Πιθανά, να έγινε και το αντίθετο. Και λέω «πιθανά», γιατί δεν έχουμε, μέχρι στιγμής, κάποια στοιχεία για το τι έγινε. Ποσοτικά στοιχεία εννοώ, με βάση την Εισηγητική Έκθεση, αλλά και με βάση τις ρηματικές διακοινώσεις, ανάμεσα στις δυο χώρες. Τι έγινε; Έχουμε στοιχεία για το αν περιορίστηκε, πόσο περιορίστηκε, πού περιορίστηκε αυτή η εμπορία των αρχαιολογικών θησαυρών;

Δεύτερος λόγος, που το καταψηφίσαμε, ήταν ότι την ίδια περίοδο, το 2011, θυμίζουμε εδώ ότι βρισκόταν σε εξέλιξη και συνεχίζεται το καθεστώς της μεγάλης αποψίλωσης των υπηρεσιών του Υπουργείου Πολιτισμού, από αρχαιοφύλακες, από αρχαιολόγους, με ευθύνη, βεβαίως, της τότε Κυβέρνησης, αλλά και όλων των επόμενων, που συντήρησαν και συντηρούν αυτό το καθεστώς των αποψιλωμένων αρχαιολογικών υπηρεσιών.

Αντίθετα, ενισχυόταν και ενισχύθηκε η παρουσία των αστυνομικών δυνάμεων και κάτι εξίσου σημαντικό, ας μην μας διαφύγει και αυτό, η διεύρυνση της παρουσίας των ξένων αρχαιολογικών αποστολών, στην Ελλάδα. Αρχαιολογικές αποστολές, οι οποίες δεν μπορεί να είναι για όλο τους το παρελθόν και ιδιαίτερα υπερήφανες για το έργο τους, εδώ, στη χώρα μας.

Και τρίτος λόγος, βεβαίως, είναι ότι – τον είπα άλλωστε και στην εισαγωγική μου τοποθέτηση – και αυτή η Σύμβαση υποστηρίζει την εμπορευματοποίηση της πολιτιστικής μας κληρονομιάς. Τη νόμιμη εμπορευματοποίηση της πολιτιστικής μας κληρονομιάς. Απλώς, ασχολείται με την παράνομη. Το αποτέλεσμα, όμως, είναι το ίδιο.

Έχει προστεθεί, όπως σας είπα, προηγουμένως, άλλος ένας λόγος, που μας οδηγεί στην καταψήφιση και το δηλώνουμε από τώρα και στην Ολομέλεια, στην εκ νέου καταψήφιση αυτού του Μνημονίου Συνεργασίας, της πενταετούς, δηλαδή, παράτασης του. Έχουμε την άποψη ότι πρόκειται για ένα ετεροβαρές, δηλαδή, στην ουσία, για αποικιοκρατικού τύπου μνημόνιο, με το οποίο, ξέρετε, η Ελλάδα είναι υποχρεωμένη να αποδεικνύει ότι λαμβάνει μέτρα, κατά της παράνομης εξαγωγής, δηλαδή, να προφυλάσσει το νόμιμο εμπόριο και να πατάσσει το λαθρεμπόριο, ενώ αντίθετα, όπως είπα και πριν από λίγο, κανένα στοιχείο δεν έχει κατατεθεί, που να επιβεβαιώνει ότι οι Ηνωμένες Πολιτείες τήρησαν τη Συμφωνία. Δηλαδή, περιόρισαν τις εξαγωγές τέτοιου αρχαιολογικού και βυζαντινού υλικού και τέλος πάντων πόσα αντικείμενα επέστρεψαν στην Ελλάδα, μετά την υπογραφή της.

Άκουσα την κυρία Υπουργό να λέει ότι έχουν επιστραφεί, σε αυτή την πενταετία ή εξαετία, 15 αργυρά νομίσματα και ένα τμήμα μιας σαρκοφάγου. Με συγχωρείτε, κυρία Υπουργέ, αλλά αυτό δεν μπορεί να δικαιολογήσει τον ενθουσιασμό σας, για την παράταση αυτής της Συμφωνίας και αν είναι αυτά τα αποτελέσματα, δηλαδή, αυτής της Συμφωνίας, νομίζω ότι είναι ιδιαίτερα πενιχρά ! Θα πούμε ίσως περισσότερα πράγματα και στην Ολομέλεια. Μένω, λοιπόν, εδώ και δηλώνουμε, τελειώνοντας, ότι θα καταψηφίσουμε την παράταση του συγκεκριμένου Μνημονίου Συνεργασίας, όπως καταψηφίσαμε και το αρχικό Μνημόνιο. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ο κ. Μπούμπας, ο Ειδικός Αγορητής της Ελληνικής Λύσης, είναι εδώ;

**ΣΟΦΙΑ ΑΣΗΜΑΚΟΠΟΥΛΟΥ:** Κύριε Πρόεδρε, είναι στην Ολομέλεια…θα επιστρέψει σύντομα…

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Θα μας πείτε εσείς τη θέση της Ελληνικής Λύσης;

**ΣΟΦΙΑ ΑΣΗΜΑΚΟΠΟΥΛΟΥ:** Δηλώνουμε επιφύλαξη, κύριε Πρόεδρε.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Επιφύλαξη, λοιπόν, από την Ελληνική Λύση.

Κυρία Υπουργέ, έχετε το λόγο, για να απαντήσετε, γιατί, όπως ακούσατε και από την Εισηγήτρια της Μειοψηφίας, ακούσαμε για το Ελληνικό. Το Ελληνικό πρέπει να γίνει, είναι μία σημαντική επένδυση για την οικονομική ανάπτυξη, άλλωστε και εσείς, ως Κυβέρνηση, αυτό θέλατε. Βεβαίως και απαντήσεις για το Μετρό της Θεσσαλονίκης και όλα τα άλλα τα υπόλοιπα θέματα που τέθηκαν.

Ευχαριστώ πολύ, έχετε το λόγο.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Θα προσπαθήσω να απαντήσω, συγκεντρώνοντας τις παρατηρήσεις, οι οποίες τέθηκαν. Καταρχήν, πρέπει να πω ότι όταν μιλάμε για διεθνείς συμφωνίες και διμερείς συμβάσεις, οι όροι, οι οποίοι εν τέλει αποτυπώνονται, επομένως και οι όποιες βελτιωτικές αλλαγές, ακόμα και οι παρατάσεις, γίνονται στο επίπεδο των ρηματικών διακοινώσεων και όχι όταν πλέον έχουν αποτυπωθεί στη Σύμβαση.

Επομένως, οι οποιεσδήποτε βελτιωτικές αλλαγές, κυρία Μάλαμα, θα έπρεπε να έχουν γίνει, πριν από το 2016. Από τη στιγμή, που αποτυπώθηκε η Συμφωνία έτσι, σήμερα δεν μπορεί να ακυρωθεί. Αυτό, που εμείς επιδιώκουμε, είναι οι βελτιώσεις να αποτυπωθούν, στην επόμενη πενταετία, δηλαδή, στην τρίτη πενταετία. Δεν υπήρξε πρόβλεψη, όταν έγιναν οι διαπραγματεύσεις για την ανανέωση, μετά το 2016. Αυτό τι σημαίνει; Θα συμφωνήσω μαζί σας ότι ο χρόνος, που έχει τεθεί, δηλαδή, ο 15ος αιώνας, δεν μας καλύπτει απολύτως, γι' αυτό ήδη έχει ξεκινήσει η διαδικασία με τους εντεταλμένους εκπροσώπους του state department, για να συμπεριληφθούν, στην επόμενη πενταετία, άλλοι 3 αιώνες και να φτάσουμε στο 1800. Θα ήταν επιθυμητό να φτάσουμε στο 1830, δεν λέει για αυτούς κάτι, αλλά, τουλάχιστον, να φτάσουμε στο 1800. Επομένως, αυτό εμείς το κάνουμε. Αυτό ισχύει για όλες τις διακρατικές συμφωνίες και πρέπει κανείς ό,τι βελτιώσεις έχει να κάνει, να τις διαπραγματεύεται, όταν είναι η στιγμή της διαπραγμάτευσης. Μετά την αποτύπωση και την αποκρυστάλλωση της Συμφωνίας, δεν γίνεται.

Έρχομαι στο κατά πόσον έχουν ανταποκριθεί οι αμερικανικές αρχές. Έχουν ανταποκριθεί, ανταποκρίνονται συνεχώς και γι' αυτό υπάρχουν, ούτως ή άλλως και οι επιβεβαιώσεις και της Ελληνικής Πρεσβείας, στην Ουάσιγκτον, η οποία παρακολουθεί, από την αρχή, την εφαρμογή της Συμφωνίας. Το 2016, θα σας πω, ενδεικτικά, έγινε ειδικό σεμινάριο από το FBI στις Ελληνικές Διωκτικές Αρχές και δεν εννοώ μόνο την Αρχαιολογική Υπηρεσία, αλλά εννοώ τις Τελωνειακές Αρχές, την Αστυνομία κ.λπ..

Εάν θέλετε να δώσουμε έναν κατάλογο των συγκεκριμένων αντικειμένων, είναι αυτά, τα οποία ανέφερα και εγώ στην πρωτολογία μου και θέλω να υπογραμμίσω ότι όταν κάνει αποτίμηση κανείς μιας τέτοιας Συμφωνίας, δεν στέκεται μόνο στα πραγματικά αριθμητικά μεγέθη, διότι όλη τη λογική της προστασίας της πολιτιστικής κληρονομιάς, όχι μόνο από την παράνομη διακίνηση, οφείλει να τη διέπει η πρόληψη και η παρακολούθηση.

Στην περίπτωσή μας, η ύπαρξη και μόνο του Μνημονίου λειτουργεί προληπτικά. Επομένως, οι αρχαιοκάπηλοι, οι επίδοξοι αρχαιοπώλες, γνωρίζοντας ότι στις Ηνωμένες Πολιτείες θα βρουν, πλέον, φραγμό στις Τελωνειακές Αρχές, δεν διακινούν, με την ίδια ευκολία και χωρίς περιορισμό, τα αντικείμενα, όπως τα διακινούσαν, πριν το 2011.

Είναι ιδιαίτερα σημαντικό, σε όλη τη μορφή και σε όλο το φάσμα της προστασίας, η ευαισθητοποίηση του κόσμου και αυτό το πετυχαίνει το Μνημόνιο και, εάν θέλετε, στην Ολομέλεια, για να μην πάρω τώρα περισσότερο χρόνο, μπορώ να σας πω για επιστροφές πολιτιστικών αγαθών από τις Ηνωμένες Πολιτείες, οι οποίες έγιναν, οικειοθελώς.

Πριν το 2011, επειδή ετέθηκε αυτό, είναι σημαντικές οι αρχαιότητες, οι οποίες έχουν επιστραφεί, με βάση τις Συμβάσεις της ΟΥΝΕΣΚΟ και άλλες Διεθνείς Συνθήκες. Θα δώσω μόνο ένα παράδειγμα. Ευχαρίστως, στην Ολομέλεια, να πω πολύ περισσότερα. Την επιτύμβια στήλη, για παράδειγμα, του Μουσείου της Βραυρώνος, η οποία η μισή ήταν στο Μουσείο της Βραυρώνος και η άλλη μισή ήταν σε ιδιωτική συλλογή - αυτό είναι πριν από το 2011 - τη στιγμή, λοιπόν, που εντοπίζεται αυτό και αποδεικνύεται, το τμήμα της επιτύμβιας στήλης, που ήταν στην Αμερική, επαναπατρίστηκε και έχουμε και πολλές άλλες τέτοιες περιπτώσεις.

Ένα ακόμα σημείο. Δεν ήταν αυτονόητο ότι στη Σύμβαση θα συμπεριλαμβάνονταν και τα νομίσματα. Όταν έγινε η διαπραγμάτευση για τη Συμφωνία του 2011, ήταν τεράστια επιτυχία και μπορεί κανείς να δει τον τεράστιο όγκο των πρακτικών, προκειμένου να συμπεριληφθούν και τα νομίσματα, διότι τα νομίσματα έχουν ένα διαφορετικό καθεστώς και αυτό και μόνο μας έδωσε δυνατότητα να κινηθούμε, με πολύ μεγαλύτερη επιτυχία.

Επιμένετε να θεωρείτε ότι αυτό, το οποίο είπε ο Πρωθυπουργός για τα γλυπτά, ήταν ατυχές. Εάν διαβάζατε το σύνολο της συνέντευξής του, θα βλέπατε ότι δεν ήταν καθόλου ατυχές, διότι ο ίδιος μίλησε για την άπελπι και απέλπιδα προσπάθεια των Βρετανών να κρατήσουν τα γλυπτά. Από την αρχή, έχουμε τονίσει ότι η στάση της Ελληνικής Κυβέρνησης και η εθνική θέση σ' αυτό, είναι ότι τα γλυπτά του Παρθενώνα είναι προϊόν κλοπής, επομένως δεν αναγνωρίζει η Ελλάδα ούτε κατοχή, ούτε νομή, ούτε κυριότητα.

Για τα αρχαία στο Ελληνικό. Εάν προσέξετε, χωρίς ιδεοληπτική προσέγγιση, θα δείτε ότι στις Κοινές Υπουργικές Αποφάσεις, τις τέσσερις, που εκδόθηκαν, μετά τις εκλογές, αλλά και στην Υπουργική Απόφαση, κατόπιν ομοφώνων γνωμοδοτήσεων των δύο Κεντρικών Συμβουλίων του Υπουργείου Πολιτισμού, η προστασία γίνεται πιο ορθολογική, ουσιαστική και ενισχύεται και αυτό είναι κάτι, που αποδεικνύεται, από τα ίδια τα έγγραφα.

Όσο για το Μετρό της Θεσσαλονίκης, ας περιμένουμε να έχουμε όλα τα δεδομένα. Ας μην «εργαλειοποιούμε» και αυτή τη φορά τα Αρχαία. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Και εμείς ευχαριστούμε, κυρία Υπουργέ.

Κυρίες και κύριοι συνάδελφοι, ολοκληρώθηκε η συζήτηση επί της αρχής και επί των άρθρων του νομοσχεδίου.

Όπως προκύπτει, λοιπόν, από τις Εισηγήσεις των Εισηγητών και των Ειδικών Αγορητών, το σχέδιο νόμου του Υπουργείου Πολιτισμού και Αθλητισμού «Κύρωση της διά ανταλλαγής ρηματικών διακοινώσεων συμφωνίας περί παρατάσεως του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και βυζαντινού εκκλησιαστικού εθνολογικού υλικού μέχρι και τον 15ο αιώνα μ.Χ. της Ελληνικής Δημοκρατίας», γίνεται δεκτό επί της αρχής, επί των άρθρων και στο σύνολό του, κατά πλειοψηφία. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Δούνια Παναγιώτα (Νόνη), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Σκόνδρα Ασημίνα, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βερναρδάκης Χριστόφορος, Γκαρά Αναστασία (Νατάσα), Μάλαμα Κυριακή, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Δελής Ιωάννης, Ασημακοπούλου Σοφία – Χάιδω και Μπούμπας Κωνσταντίνος.

Τέλος και περί ώρα 14.30΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΙΩΑΝΝΗΣ ΑΝΔΡΙΑΝΟΣ ΧΡΗΣΤΟΣ ΤΑΡΑΝΤΙΛΗΣ**